Luister weer na aksiebelaaide 'Rommel, rommel' - RSGplus
Luister weer na aksiebelaaide 'Rommel, rommel'
Gepubliseer op 27/04/2018.
26 April: Rommel, rommel
Op Donderdag 26 April en Donderdag 3 Mei volg die twee wendramas – Lee Doubell se Rommel, rommel en Albert Short se 'n Voorlopige begrafnis.
Tydens 'n Justin Bieber-konsert in 2013 is 'n sokkerstadion in Johannesburg van 'n onbekende bedrag geld beroof. Maar, Rommel, rommel, Lee Doubell se wendrama in verlede jaar se RSG en Sanlam se radiodrama-skryfkompetisie handel nie oor daardie rooftog nie. Dit is eintlik 'n heel ander storie wat toevallig ook handel oor 'n rooftog tydens 'n groot popkonsert…
Drie gesoute rowers – of is dit dalk eerder veteraan-tronkvoëls? – wat die kodename Meneer, Oom en Spiekeries gebruik, beplan hulle eerste rooftog in twee jaar na hulle laaste besoek aan die "Staatshotel". 'n Naïewe jongman, Laaitie, "kraakvars van die plaas af," word deur Meneer aangestel om 'n vragmotor tydens die rooftog te bestuur.
Aanvanklik word die jongman met groot agterdog deur Oom en Spiekeries bejeën, maar uiteindelik moet hulle erken dat Meneer 'n goeie belegging in die plaasjapie gemaak het. Of hulle dié keer daarin sal slaag om met die grootste buit in hulle rowersloopbane die gasvryheid van die "Staatshotel" vry te spring, sal egter net die tyd kan leer.
Lee Doubell se wendrama Rommel, rommel word op Donderdag 26 April om 21:10 op RSG uitgesaai. Dit is effe later as die weeklikse Radioteater-uitsending weens 'n regstreekse uitsending van die Suidoosterfees.
Die beoordelaars het Rommel, rommel geloof vir sy sterk, aangrypende en boeiende intrige asook geloofwaardige karakters. Dit is 'n wipwaentjierit-storie propvol patos en spog met 'n verrassende einde.
Die spelers is Johan Botha (Meneer), Charl van Heyningen (Oom), Leon Kruger (Laaitie), Petrus du Preez (Spiekeries), Lida Botha (Ma), Ivan Abrahams (Sersant) en Keenan Herman (Sekuriteitswag).
Notas deur die regisseur, Eben Cruywagen
"As regisseur wat die voorreg gehad het om oor drie dekades vir RSG te kon diens doen, was daar uit die aard van die saak vele hoogtepunte. Wanneer ek dus sê dat die produksie van Rommel, rommel vir my 'n persoonlik hoogtepunt is, spreek dit noodwendig van die gehalte van Lee Doubell se weninskrywing," sê Cruywagen.
"Veral die karakter van Laaitie is aangrypend, maar die drama in sy geheel is só veelvlakkig en met soveel subteks gelaai, dat dit 'n werk is wat met elke luisterervaring nuwe insigte in die psige van die karakters en hulle omstandighede teweegbring."
Doubell is 'n boorling van Johannesburg wat sy brood verdien as TV-kameraman en –redigeerder. Hy het reeds drie keer vantevore vir die RSG radiodrama-skryfkompetisie ingeskryf, maar was nog nooit 'n finalis nie. Verlede jaar het hy die radiodrama-slypskool in Johannesburg bygewoon, en siedaar! Wat sy prestasie indrukwekkend maak, is dat hy Engelssprekend is. Klinkklare bewys dat "aanhouer wen".